b'\n_START_ARTICLE_\nAntonio Cobas Mart\xc3\xadnez\n_START_SECTION_\nTraject\xc3\xb2ria professional\n_START_PARAGRAPH_\nAntonio Cobas es va iniciar en l\'automobilisme, participant per exemple en la F\xc3\xb3rmula 1430. El 1978 va irrompre amb for\xc3\xa7a en el m\xc3\xb3n del motociclisme, tot creant la seva primera Siroko, motocicleta que r\xc3\xa0pidament esdevingu\xc3\xa9 la m\xc3\xa9s popular a la categoria de 250 cc del Campionat d\'Espanya. Alguns pilots fins i tot hi debutaren al Mundial._NEWLINE_El 1982 fund\xc3\xa0 la marca Kobas, amb la qual Sito Pons va c\xc3\xb3rrer el Mundial aquell mateix any i dues temporades despr\xc3\xa9s (1984) hi aconsegu\xc3\xad la seva primera vict\xc3\xb2ria en un Gran Premi (concretament, al d\'Espanya celebrat al Circuit del Jarama)._NEWLINE_El 1983 Jacinto Moriana, propietari de la botiga barcelonina JJ Autom\xc3\xb3viles i de la prestigiosa Escuderia JJ, en veure el talent de Cobas decid\xc3\xad de crear amb ell una empresa per a fabricar les seves pr\xc3\xb2pies motocicletes. Nasqu\xc3\xa9 aix\xc3\xad JJ Cobas, marca de refer\xc3\xa8ncia entre els pilots catalans de velocitat. Les seves innovadores motos de mitjana cilindrada, pilotades per Joan Garriga, Carles Card\xc3\xbas o Llu\xc3\xads Miquel Reyes, obtingueren aviat bons resultats internacionals i, amb q\xc3\xbcesti\xc3\xb3 de pocs anys, l\'empresa aconsegu\xc3\xad dos Campionats d\'Europa i un del M\xc3\xb3n..\n_START_SECTION_\nLa relaci\xc3\xb3 amb Sito Pons\n_START_PARAGRAPH_\nCobas va combinar la seva feina a JJ Cobas amb el suport t\xc3\xa8cnic a Sito Pons, a l\'\xc3\xa8poca en qu\xc3\xa8 el pilot aconsegu\xc3\xad els t\xc3\xadtols mundials amb Honda (les temporades de 1988 i 1989. Des d\'aleshores, Cobas es mantingu\xc3\xa9 lligat a la carrera de Pons, formant part del seu equip t\xc3\xa8cnic quan aquest pass\xc3\xa0 a la categoria m\xc3\xa0xima, la de 500cc. Dins l\'equip oficial Honda, Cobas gaud\xc3\xad sempre del cr\xc3\xa8dit dels experts, que consideraven que les motocicletes regulades per ell eren les m\xc3\xa9s r\xc3\xa0pides de totes. _NEWLINE_Un cop s\'hagu\xc3\xa9 retirat de la competici\xc3\xb3, Sito Pons fund\xc3\xa0 de la seva pr\xc3\xb2pia escuderia (el Team Honda Pons), i fitx\xc3\xa0 Antonio Cobas com a director t\xc3\xa8cnic. L\'enginyer hagu\xc3\xa9 d\'abandonar aleshores JJ Cobas per tal de poder-se centrar en aquesta nova tasca, la qual desenvolup\xc3\xa0 a ple rendiment des d\'aleshores (1996) fins a l\'any de la seva mort. Durant aquest per\xc3\xadode va col\xc2\xb7laborar en l\'obtenci\xc3\xb3 de nombroses vict\xc3\xb2ries per part de les Honda 500 oficials (les NSR500 i la m\xc3\xa9s recent RC211V), fent possible la consecuci\xc3\xb3 del Campionat del M\xc3\xb3n de 1999 pel pilot oficial de l\'equip: \xc3\x80lex Crivill\xc3\xa9 (novament triomfador amb el suport de Cobas com a enginyer, deu anys despr\xc3\xa9s de la seva vict\xc3\xb2ria en 125cc)._NEWLINE_La relaci\xc3\xb3 amb Pons duraria fins al final de la seva vida, establint una dilatada relaci\xc3\xb3 professional i una estreta vinculaci\xc3\xb3 personal al llarg de vint anys. Al funeral d\'Antonio Cobas, Sito Pons recordava amb emoci\xc3\xb3 l\'enginyer, tot destacant \xc2\xabl\'empremta de la seva bondat i l\'inesborrable record d\'una gran amistat que ha perdurat durant m\xc3\xa9s d\'un quart de segle\xc2\xbb._NEWLINE_Cobas tamb\xc3\xa9 va donar suport t\xc3\xa8cnic espor\xc3\xa0dicament a d\'altres destacats pilots, com ara Carles Checa i Albert Puig, els quals aconseguiren vict\xc3\xb2ries a la categoria de 500cc amb motos preparades per ell. A m\xc3\xa9s a m\xc3\xa9s, tot i haver-se especialitzat en el sector del motociclisme, no oblid\xc3\xa0 les seves arrels automobil\xc3\xadstiques i col\xc2\xb7labor\xc3\xa0 amb alguns equips de ral\xc2\xb7lis i de F\xc3\xb3rmula 1, sobretot amb Pep Bassas i Llu\xc3\xads P\xc3\xa9rez-Sala.\n_START_SECTION_\nUn "mag de les motos"\n_START_PARAGRAPH_\nCobas, de fet un enginyer autodidacte, fou considerat un dels millors t\xc3\xa8cnics del m\xc3\xb3n en xass\xc3\xads i era elogiat pels experts com a veritable geni, havent estat qualificat de "mag de les motos". Ja el 1981 va construir el primer carenat de fibra de carboni del m\xc3\xb3n, reduint aix\xc3\xad notablement el pes de les motocicletes. _NEWLINE_Les seves solucions en mat\xc3\xa8ria de suspensions i amortidors, centre de gravetat i, molt especialment, en xass\xc3\xads de l\xc3\xadnies radicals per\xc3\xb2 efectistes, eren adoptades despr\xc3\xa9s per les altres marques. Fou precursor de l\'anomenat xass\xc3\xads Deltabox, que des de la seva creaci\xc3\xb3 \xc3\xa9s el disseny predominant en totes les motocicletes de competici\xc3\xb3. La seva idea d\'unir de la manera m\xc3\xa9s directa possible la pipa de la direcci\xc3\xb3 amb l\'eix de la roda posterior fou tan rotunda que a partir d\'aleshores totes les motocicletes han modificat la seva forma, suports de motor i estructura par tal d\'adoptar-la. _NEWLINE_En paraules d\'\xc3\x80lex Crivill\xc3\xa9, Cobas fou \xc2\xabun enginyer \xc3\xbanic, un innovador. Va suposar una revoluci\xc3\xb3 en el m\xc3\xb3n de la moto, a causa dels dissenys dels seus xass\xc3\xads. Dissenyava geometries diferents de les de la resta de participants, que despr\xc3\xa9s servien per a guanyar les curses. Feia ombra a grans marques com ara Honda. Feia mil i una coses que despr\xc3\xa9s funcionaven a la pista\xc2\xbb.'